Dialett tabarchin

El Tabarchin (nòmm nativ: Tabarchin) l'è on dialett ligur simel a quèll de la citaa de Pej (Provincia de Genoa) e parlaa in dò isol intel sud de la Sardegna, l'isola de Sant'Antioch e quèla de San Pè. I comun indove quèst dialett a l'è parlaa hinn Carlfòrt (a San Pè) e Calasèta (Sant'Antioch). Quèst duu paes hinn intela Provincia de Carbònia-Iglesias.

L'origin de quèsta isola lingoistega (in tutt el rest de la Sardegna se parla el Sard) l'è situada intel 1738, quand dij colòni ligur de Tabarca (al dì d'incoeu in Tunisia) hinn scappaa de la condizion de s'ciav intela qual eren staa portaa del Signor de Tunis e hinn rivaa in Sardegna. Chì regnava el Carl Emanuel III de Savòja, che'l i ha ospitaa e daa lor i territòri de Calaseta (giamò esistent) e l'isola de San Pè, che l'era minga abitada. I ligur s'hinn stabilii lì e ghe viven anmò. Duranta tucc quèst aveniment, quèst personn hann conservaa el sò dialett, senza mes'ciàll a l'Arab (quand eren dij s'ciav)o al Sard e donca l'esist anca adess.

El Tabarchin l'è staa anca recognossuu de la Region de Sardegna comè ona lingoa minoritaria che l'è de protegg, insema al Gallures, al Catalan de Alghee e al Sassares (el Sard l'è ona lingoa offizzial de la region).
Ligamm de foeura
Informazion sora el dialett de Carloforte

T